ΓΡΑΠΤΗ ΕΡΩΤΗΣΗ E-3647/97 υποβολή: Kirsi Piha (PPE) προς την Επιτροπή (19 Νοεμβρίου 1997)

Θέμα: Συνεργασία των αρχών στην ΕΕ

Κατά τη διάρκεια των τελευταίων ημερών, το κοινό παρακολούθησε μία αλυσίδα δραματικών γεγονότων τα οποία οδήγησαν στο βίαιο θάνατο δύο αστυνομικών οργάνων εν ώρα υπηρεσίας. Τα γεγονότα άρχισαν όταν ένας ευρισκόμενος σε νομιμη άδεια από τις φυλακές Δανός εγκληματίας πραγματοποίησε ληστεία σε ξενοδοχείο του Ελσίνκι και τελείωσαν όταν φόνευσε με ιδιαίτερα άγριο τρόπο δύο αστυνομικούς. Η τραγωδία αυτή έχει εγείρει ορισμένα ερωτήματα στη Φιλανδία και, όπως πιστεύω, και στη Δανία. Γι' αυτό και θα ήθελα να υποβάλω στην Επιτροπή τις ακόλουθες ερωτήσεις:

Ποιά μέτρα μπορεί να ληφθούν προκειμένου να αποφευχθεί η επανάληψη παρομοίων περιστατικών; Με ποιούς τρόπους θα διευκολυνθεί και θα καταστεί αποτελεσματικότερη η ανταλλαγή πληροφοριών μεταξύ των αρχών στην ΕΕ; Πώς μπορεί να καταστεί αποτελεσματικότερη η διαφύλαξη των συνόρων, η συνεργασία και - ιδίως - να βελτιωθεί η παροχή πληροφοριών σχετικά με την κυκλοφορία των καταδίκων και τις εγκριθείσες σε αυτούς άδειες;

Το περιστατικό αυτό δεν πείθει ασφαλώς τους πολίτες της ΕΕ για το απαραίτητο της συμφωνίας Schengen. Δεδομένου ότι παρά τις σαφείς αρνητικές της πλευρές, η ελεύθερη κυκλοφορία είναι στο σύνολό της ιδιαίτερα ωφέλιμη, πρέπει οπωσδήποτε να ληφθούν όλα τα αναγκαία μέτρα για την επίλυση των προβλημάτων που έχουν ενσκήψει στον τομέα αυτό.

Κοινή απάντηση του κας Gradin εξ ονόματος της Επιτροπής στις γραπτές ερωτήσεις E-E-3590/97 και E-3647/97 (16 Ιανουαρίου 1998)

Εφόσον οι ερωτήσεις του Αξιότιμου Μέλους του Κοινοβουλίου αναφέρονται στη συνεργασία στην Ευρωπαϊκή Ένωση, πρέπει να σημειωθεί ότι η αστυνομική συνεργασία γενικότερα και η συνεργασία μέσω της μονάδας ναρκωτικών της Europol και της μελλοντικής Europol ειδικότερα περιορίζεται στην καταπολέμηση σοβαρών περιπτώσεων διεθνούς εγκλήματος. Οι περιπτώσεις αυτές διαφέρουν από το πρόβλημα της απόδρασης φυλακισμένων ή ανθρώπων που έχουν αφεθεί προσωρινά ελεύθεροι, περιπτώσεις οι οποίες αντιμετωπίζονται σε διμερές επίπεδο ή μέσω της Ιnterpol. Καθώς η συνθήκη του Άμστερνταμ προβλέπει την επέκταση της αστυνομικής συνεργασίας στην πρόληψη, την επισήμανση και την ανάκριση των ποινικών αδικημάτων γενικότερα θα πρέπει να εξεταστεί μετά την έναρξη ισχύος της συνθήκης του Άμστερνταμ εάν η συνεργασία αυτή περιλαμβάνει το ζήτημα το οποίο θέτουν τα Αξιότιμα Μέλη του Κοινοβουλίου. Στον τομέα της δικαστικής συνεργασίας και της απέλασης υπάρχουν ρυθμίσεις μεταξύ των κρατών μελών για να αντιμετωπίζονται οι περιπτώσεις παράδοσης των δραστών και άλλες ρυθμίσεις οι οποίες αφορούν σοβαρότερα εγκλήματα. Στις περιπτώσεις αυτές προβλέπεται η δυνατότητα προσωρινής κράτησης μετά από υποβολή επίσημης αίτησης. Οι ρυθμίσεις αυτές προβλέπονται σε διάφορες διεθνείς συνθήκες, ιδίως στην Ευρωπαϊκή Συμφωνία του 1957 σχετικά με την απέλαση, και έχουν συμπληρωθεί και η εφαρμογή τους έχει διευκολυνθεί από τη Συμφωνία της Ευρωπαϊκής Ένωσης σχετικά με την απέλαση του 1996 η οποία βρίσκεται στο στάδιο της επικύρωσης.

Στο πλαίσιο της παρούσας συνθήκης για την Ευρωπαϊκή Ένωση η Επιτροπή δεν διαθέτει δικαίωμα πρωτοβουλίας όσον αφορά τη νομική και τη δικαστική συνεργασία στον ποινικό τομέα. Η συνθήκη του Άμστερνταμ θα της δώσει τέτοιο δικαίωμα πρωτοβουλίας.

Στην συνθήκη του Άμστερνταμ επισυνάπτεται πρωτόκολλο που αφορά την ολοκλήρωση της συνθήκης του Σένγκεν στην Ευρωπαϊκή Ένωση. Η ολοκλήρωση αυτή η οποία θα πραγματοποιηθεί κατά την έναρξη ισχύος της συνθήκης του Άμστερνταμ δεν θα επεκτείνει αυτόματα την εφαρμογή των διατάξεων του Σένγκεν στα κράτη μέλη τα οποία κατά τη θέση σε ισχύ της συνθήκης του Άμστερνταμ δεν εφαρμόζουν ακόμη τη Συνθήκη του Σένγκεν. Για τα κράτη μέλη που έχουν εν τω μεταξύ προσχωρήσει στη συμφωνία του Σένγκεν αλλά για τα οποία η συμφωνία δεν έχει ακόμα τεθεί σε εφαρμογή πριν την ημερομηνία αυτή θα πρέπει να αποφασίσει το Συμβούλιο εν ευθέτω χρόνω για την ημερομηνία θέσεως σε εφαρμογή της Συνθήκης του Σένγκεν. Αν πρόκειται για κράτη μέλη που δεν έχουν προσχωρήσει στη Συνθήκη του Σένγκεν, δηλαδή για το Ηνωμένο Βασίλειο και την Ιρλανδία, το πρωτόκολλο για την ενσωμάτωση της Συνθήκης του Σένγκεν στην Ευρωπαϊκή Ένωση προβλέπει ότι θα μπορούν να ζητήσουν να συμμετάσχουν εν μέρει ή εν όλω στις διατάξεις της Συνθήκης του Σένγκεν. Το Συμβούλιο θα αποφασίσει για το αίτημα αυτό με ομόφωνη απόφαση των κρατών μελών του Σένγκεν και του κράτους μέλους που έχει υποβάλει το αίτημα αυτό.